
ВЪВЕДЕНИЕ:

Настоящата Стратегия за управление на общинската собственост се приема на основание чл. 8, ал. 8 от Закона за общинската собственост и обхваща четиригодишен планов период – 2012/2015г. 
По своята същност, Стратегията е отворен управленски документ и може да търпи изменения в целите и приоритетите си. 
Стратегията е основа за приемане от Общински съвет – Чепеларе на четири годишни програми за управление и разпореждане с общинска собственост, по една за всяка финансова година – 2012, 2013, 2014 и 2015 г.
І. ОБЩИ ПОЛОЖЕНИЯ
Конституцията на Република България от 1991 година за пръв път раздели общодържавната собственост на държавна, общинска и частна собственост.

Придобиването, управлението и разпореждането с общинско имущество е регламентирано със Закона за общинска собственост (ЗОС), приет 1996 година.

Конкретните правомощия на кмета на общината, кметовете на кметствата и кметските наместници по придобиването, управлението и разпореждането с общинско имущество са регламентирани с Наредба, приета от Общински съвет – Чепеларе, при спазване разпоредбите на Закона за общинска собственост и на специалните закони в тази област.

Съгласно разпоредбите на закона, имотите и вещите – общинска собственост, се управляват в интерес на населението на общината, с грижата на добър стопанин, съобразно предназначението и нуждите, за които са предоставени.

Общинската собственост е публична и частна. 

Имотите – публична общинска собственост, се групират в три групи:   

· имоти, предназначени да обслужват функционирането на органите на местното самоуправление и местната администрация;

· имотите, предназначени за трайно задоволяване на обществените потребности от общинско значение;

· имоти и вещи, определени със закон.

Публична общинска собственост са:
· местните пътища, улици, площади, обществени паркинги и зелени площи;

· сградите с административно, здравно, образователно, културно и спортно предназначение;

· мрежите и съоръженията от техническата, транспортната, съобщителна и инженерно-защитната системи в частта, обслужваща територията на съответната община;

· водни обекти и водно стопански съоръжения и системи;

· общински гори.

Съгласно чл.3, ал.3 от ЗОС, всички останали движими и недвижими вещи на общината, включително и приходите от вещите – публична общинска собственост, представляват частна общинска собственост.

Частна общинска собственост са:

· общински сгради, поземлени имоти и урегулирани поземлени имоти;
· общински жилища, ателиета и гаражи;
· общински земеделски земи и гори.
Общината се разпорежда с имоти и вещи – частна общинска собственост, чрез:

· продажба;

· замяна;

· дарение;

· делба;

· възмездно или безвъзмездно учредяване на ограничени вещни права;

· апортиране в капитала на търговски дружества;

· по друг начин, определен в закон.

Обектите – публична общинска собственост, не могат да се отчуждават и да се придобиват по давност.

Възможна е промяна на правния режим на общинската собственост преобразуването й от обект – публична общинска собственост, в обект- частна общинска собственост, и обратно.

Имотите и вещите – публична общинска собственост, които са престанали да задоволяват обществени потребности, след решение на Общинския съвет се обявяват за частна общинска собственост.

Имотите – публична и частна общинска собственост, подлежат на актуване.

За временни постройки, обществени паркинги, зелени площи, местни пътища, улици, площади и други линейни обекти на техническата инфраструктура, които са публична общинска собственост, актове не се съставят.

След съставянето на всеки акт за общинска собственост, данните и обстоятелствата, констатирани в него, се вписват в зависимост от характера на собствеността в главния регистър за публична общинска собственост или в главния регистър на частна общинска собственост.

Придобиването, управлението и разпореждането с имоти и вещи – общинска собственост, се извършва под общото ръководство и контрол на Общинския съвет, който от своя страна приема настоящата Стратегия за управление на общинската собственост.

Правото на собственост на общината кореспондира пряко със задължението на нейните органи да управляват, придобиват и се разпореждат с нея законосъобразно, целесъобразно и в интерес на населението на общината, с грижата на добър стопанин.

ІІ. ОБХВАТ И СТРУКТУРА НА СТРАТЕГИЯТА

1. ОБХВАТ

Настоящата Стратегия за управление и разпореждане с общинска собственост обхваща периода 2012 – 2015 година.

Предмет на стратегията са застроените и незастроени имоти – частна общинска собственост, в това число и жилищните имоти.

Стратегията не разглежда:

· собствеността, включена в капитала на търговските дружества;

· сградите – публична общинска собственост, представляващи детски заведения, училища, читалища, музеи и културни институти, които са предоставени на организации и юридически лица по силата на специални закони;

· имотите и вещите – публична общинска собственост, предназначени да обслужват функционирането на органите на местното самоуправление и местната администрация;

· имотите, предназначени за трайно задоволяване на обществените потребности от общинско значение (улици, площади, пазари и други обществени територии).

С имотите и вещите – публична общинска собственост, които са извън обхвата на стратегията, не могат да се извършват разпоредителни действия.

2.СТРУКТУРА НА СТРАТЕГИЯТА

Стратегията включва:

1. Принципи и основни цели при управление и разпореждане с общинска   собственост.

2. Анализ на състоянието на общинска собственост. Конкретни политики и задачи.

3. Стратегическа цел, приоритети и мерки за изпълнението им при управление на общинската собственост.

Формулирането на стратегията при управлението на всеки вид собственост трябва да се основава на:

1. Идентифициране на обема собственост.

2. Анализ на състоянието към момента, включително:

· рискове и слаби страни при управлението;

3. Политики и конкретни задачи.

ІІІ. ПРИНЦИПИ И ОСНОВНИ ЦЕЛИ ПРИ УПРАВЛЕНИЕТО  И         РАЗПОРЕЖДАНЕТО С ОБЩИНСКА СОБСТВЕНОСТ

1. ПРИНЦИПИ ПРИ ПРИДОБИВАНЕТО, УПРАВЛЕНИЕТО И РАЗПОРЕЖДАНЕТО С ОБЩИНСКА СОБСТВЕНОСТ:

· Законосъобразност

Общинският съвет, кметът на общината, кметовете на кметствата и кметските наместници действат в рамките на правомощията си, установени от закона и подзаконовите нормативни актове. Актовете за придобиване, управление и разпореждане с общинско имущество се издават за целите, на основанията и по реда, предвиден в закона.

· Приоритетност на обществения интерес
При упражняване на правомощията си по придобиване,  управление и разпореждане с общинско имущество, органите приоритетно следят за защита на обществения интерес. Имотите и вещите – общинска собственост, се управляват в интерес на населението на общината, с грижата на добър стопанин, съобразно предназначението и нуждите, за които са предоставени.

· Публичност
При придобиване, управление и разпореждане с общинското имущество органите са длъжни да осигуряват откритост, достоверност и пълнота на информацията в рамките на закона.

· Целесъобразност

Органите са длъжни да вземат решение за придобиване на общинската собственост по целесъобразност, при спазване на закона и установените в тази стратегия принципи, цели и приоритети. Същият принцип се прилага и при управление и разпореждане с общинско имущество.

· Състезателност при разпореждането

Разпореждането с общинско имущество се извършва след провеждането на публичен търг или публично оповестен конкурс по ред и начин, определен в Наредбата по чл.8, ал. 2 от Закона за общинската собственост.

2. ОСНОВНИ ЦЕЛИ

Пълно идентифициране на обема на общинската собственост.

Общинската собственост като такава бе прокламирана със Закона за общинската собственост през 1996 година. Процесът на установяване и актуване на същата се удължи във времето. Допълнително се възстановиха на общината земи в общинския поземлен фонд и гори и земи в общински горски фонд. Пълното идентифициране на обема общинска собственост е основната предпоставка за вземане на управленски решения по управление и разпореждане със същия, което прави тази цел първостепенна и приоритетна.

Анализ на състоянието към момента.

Анализът на състоянието е необходима предпоставка за предприемането на конкретни действия, свързани с придобиване, управление и разпореждане с общинско имущество, включително саниране на сграден фонд, разпореждане с неподлежащия на саниране сграден фонд, правна интервенция за установяване правото на собственост на общината при материален спор, предприемане на действия по оптимизация при управлението и стопанисването на имотите.

Гарантиране на оптимално задоволяване на нуждите на администрацията и звената на бюджетна издръжка от общинска собственост, включително сграден фонд и обслужващи вещи.

Постигането на тази цел гарантира оптималност и ефективност на работата на общинската администрация и звената на бюджетна издръжка, което е  основна предпоставка за изпълнение на основната им цел – предоставяне на качествени обществени услуги.

Гарантиране на ефективно управление и повишаване на приходите от управлението на общинската собственост.

Оптимизацията по управление на общинската собственост гарантира устойчивост на развитие на общината. Имотите и вещите – общинска собственост, се управляват в интерес на населението на общината, с грижата на добър стопанин.

Анализ на необходимостта от разпореждане с общинско имущество.

Подходът следва да е балансиран между нуждите на общината в краткосрочен и дългосрочен план и от разходите по поддръжка, стопанисване и управление на нужните в момента на общината имоти от една страна и тенденциите в развитието на пазара на недвижими имоти и движими вещи от друга страна.

Оптимизиране, подобряване и разширяване на общинската инфраструктура.

Привеждане на общинската инфраструктура на нивото на нуждите и изискванията на населението във всички населени места и постигането на европейските стандарти в това отношение.

Осигуряване на устойчиво развитие на общината, подобряване на селищната среда, създаване на условия за бизнес, култура, спорт, отдих, туризъм и повишаване на сигурността.

Общинската собственост поддържана в оптимален обем, структура и при оптимално управление, е гарант за осигуряването на устойчивото развитие на общината.

ІV. АНАЛИЗ НА СЪСТОЯНИЕТО НА ОБЩИНСКАТА СОБСТВЕНОСТ. КОНКРЕТНИ ПОЛИТИКИ И ЗАДАЧИ.

Съгласно Главните регистри на общинската собственост - публична и частна, в Община Чепеларе към 30.11.2012 год. има съставени общо 509 акта за общинска собственост, от които 104 броя публична общинска собственост. 

Структурирана по вид и предназначение на имоти, общинска собственост е посочена в следната таблица:
Таблица № 1
	№ по

ред
	Вид на имота
	Брой

актове

	 1.
	Незастроени поземлени имота
	85

	 2.
	Застроени нежилищни  имот
	66

	 3.
	Детски градини и ясли
	4

	 4.
	Училища
	8

	 5.
	Здравни заведения
	3

	 6.
	Гаражи
	16

	 7.
	Читалища
	8

	 8.
	Спортни имоти
	5

	 9.
	Сгради на кметства
	10

	10.
	Жилищни имоти
	151

	11.
	Терени с отстъпено право на строеж
	229


С влизане в сила на Закона за общинската собственост на 01.06.1996 година стартира процесът на индентификация на общинската собственост, който продължава и в момента.

През изминалите години от влизането в сила на ЗОС работата по пълното идентифициране на общинската собственост е извършвана с възможностите на дирекцията, отговаряща за общинската собственост. Проучване и актуване на имоти се е извършвало предимно при наличие на инициатива за разпореждане с конкретен терен или сграда. 

Предмет на настоящия анализ и очертаване на стратегическите цели за развитие са недвижимите жилищни и нежилищни имоти, общинска собственост, които са на пряко управление и разпореждане на общинския съвет и кмета на общината и са предназначени за отдаване под наем и продажба, директно от общината.
1. НЕЗАСТРОЕНИ ТЕРЕНИ

Трудности в управлението на незастроените имоти създава не приключилият процес по идентификация на собствеността. Не системна е била работата по проучване, деактуване и актуване на незастроените имоти. В повечето случаи общинската администрация се е сезирала и е започвала проучване на собствеността на конкретен терен след инициатива от страна на общината, на физически или юридически лица.

За събиране на нужните документи и оформяне на преписки за деактуване са нужни много време, ангажирането на служби – извън общинската администрация, значителен кадрови ресурс и административен капацитет.

Ограничения в управлението поставя и фактът, че не за всички имоти има действащи планове за регулация. Върху имоти без подробни устройствени планове не може по закон да се учредява право на строеж. Нецелесъобразно е и извършването на замени с такива имоти, тъй като само с действащ ПУП се установява потенциалът на имота.

Анализирайки състоянието на този вид общинска собственост, се открояват следните

Слаби страни и рискове:

· не приключил процес на индентификация и актуване на общинските имоти;

· липса на подробни устройствени планове за някои имоти и възможност за неправилно разпореждане с тях;

· риск от недоказване на общински имоти;

· риск от грешни в стратегически план решения за разпореждане;

· риск от прекомерно намаляване на общинската собственост и недостиг на терени за осъществяване функциите на общината. 

· бавните темпове на подготовка на имотите за осъществяване на разпореждането убиват инвестиционния интерес;
Плюсове и възможности:

· оптимизиране на процеса на стопанисване и управление;

· увеличаване на общинската собственост, чрез проучване, доказване и актуване на нови имоти и деактуване на имоти държавна собственост; 

· повишен инвестиционен интерес към терени в общината, възможност за реализиране на приходи от продажби и за осигуряване на нови инвестиции, чрез провеждане на конкурси и избиране на най-доброто инвестиционно решение;
· максимално развитие потенциала на всеки имот.  

· предоставяне на терени срещу части от новопостроените сгради с обществено-обслужващо предназначение; 

· изработване и поддържане на публични регистри за имотите, общинска собственост.
Направеният анализ предполага реализирането на следните

Политики и задачи:
· ускоряване процесът на индентификация на общинските терени;

· разработване и прилагане на методика за изследване потенциала на всеки терен, съобразно предвижданията на предстоящия Общ градоустройствен план (ОГП);

· предприемане постъпки пред държавата за деактуване на имоти, които са важни за устойчивото развитие на общината;

· прилагане на практиката чрез публично-частно партнъорство (ПЧП) да се реализират крупни проекти върху общински терени;

2. ЗАСТРОЕНИ НЕЖИЛИЩНИ ИМОТИ

Нежилищни имоти - частна общинска собственост, които не се използват за нуждите на органите на общината или на юридически лица на общинска бюджетна издръжка се отдават под наем.  

Отдаването под наем е начин за дългосрочно получаване на приходи в общинския бюджет. Същевременно се предоставя възможност на физически и юридически лица да развиват търговска дейност, да извършват услуги и за задоволяване на административни нужди, като се осигурява поддържането на имотите в добър експлоатационен вид, за сметка на наемателите. 

В това отношение резерви има в отдаването по наем на свободни обекти по селата, за магазини, ресторанти, офиси, лекарски и стоматологични кабинети. За тях кметовете и кметските наместници е необходимо да проучват интереса на хората по селата и да предложат начини за използването им, тъй като в момента повечето са в лошо състояние, а за поддръжката им са необходими значителни средства. За целта е необходимо да имат пълна информация за техническите характеристики на имотите, наемната цена и др. условия за отдаването им под наем. 

В случай, че няма проявен интерес към тези обекти и възстановяването им в по-добро техническо състояние не е целесъобразно (т. е стойността на ремонтните работи ще е повече от бъдещи приходи от наеми), трябва да се търсят начини за продажбата им, в съответствие със ЗОС и Наредба за реда за придобиване, управление и разпореждане с общинско имущество в Община Чепеларе.   

За рационализиране на използването на имоти е необходима значително по-голяма гъвкавост на органите вземащи решения за да не се губят приходи от оставането на тези имоти без наематели.  

Имотите - публична общинска собственост не могат да се отчуждават и да се прехвърлят в собственост на трети лица. Те могат да се обременяват с ограничени вещни права само в случаите определени със закон. 

Части от имоти публична общинска собственост, неподлежащи на концесиониране, могат да се отдават под наем, след решение на Общински съвет - Чепеларе и проведен публичен търг или публично оповестен конкурс, в случай, че не пречат на основното предназначение на имота.  Такива са отдадените под наем за офиси, други услуги помещения в административни сгради, на територията на кметствата в общината. Това дава възможност да се получават приходи от неизползваеми части от публичната общинска собственост.

Забелязва се трайна липса или силно намаляване на интерес към сгради и части от сгради на територията на общината.

Причина за липсата на интерес за голямата част от помещенията е лошото им състояние. Някои от обектите се нуждаят от основен ремонт, от ремонт на покривите и укрепване.

Анализирайки състоянието на този вид общинска собственост, се открояват следните

Слаби страни и рискове:

· лошо състояние на част от сградите и недостиг на средства за поддръжка и опазване на собствеността;

· наличие на имоти – общинска собственост, които са в съсобственост с имоти на физически и юридически лица, като част са в многоетажни сгради;

· наличие на помещения, към които липсва интерес за наемане и ползване;

· намаляване на ежегодните приходи от отдаване под наем;

· риск от грешни решения за разпореждане;

· риск от обезценка на общинска собственост поради невъзможност за оптимално стопанисване;

· риск от не осигуряване на ефективно ползване и оптимална доходност от стопанисване.

Плюсове и възможности:
· възможност за увеличаване на сградния фонд чрез ПЧП при застрояването и чрез замени на терени срещу ново строителство върху тях;

· оптимизиране процеса на управление;

· прекратяване на съсобствеността чрез продажба на частта на общината, изкупуване частта на съсобствениците или замяна;

· осигуряване на средства от еврофондовете и други финансови инструменти за подобряване състоянието на имотите;

Направеният анализ предполага реализирането на следните

Политики и задачи:
· изготвяне финансово-икономически анализ за разходите по поддръжка на сградите и очакваните приходи, с оглед вземане на решение за разпореждане;

· осъществяване на замени на терени срещу части от новопостроените сгради с обществено-обслужващо предназначение;

· подготвяне проекти за кандидатстване по оперативните програми за осигуряване на средства от еврофондовете за подобряване състоянието на сградите;

· преобразуване от публична общинска собственост в частна общинска собственост сгради, престанали да имат предназначението на публична общинска собственост, с цел дългосрочното отдаване под наем или разпореждане;

· оптимизиране дейността на дирекцията, отговаряща за общинската собственост и повишаване качеството на стопанисване на общински не жилищен сграден фонд.

3. ЖИЛИЩНИ ИМОТИ

Към края на 2012 година жилищния фонд на Община Чепеларе се състои от 6 апартамента, от които:

· Ведомствен фонд – 5 апартамента;

· За настаняване на граждани - 1 апартамент;

· Резервен – 1 апартамент;

Дейността по управлението на жилищния фонд е регламентирана в Глава пета от ЗОС и Наредбата за условията и реда за управление и разпореждане с общински жилища, приета от Общински съвет Чепеларе. 

Община Чепеларе не разполага с достатъчно общински жилища, за да бъдат удовлетворени всички молби на нуждаещите се от настаняване граждани.  

Част от общинският жилищен фонд е стар и амортизиран. Към настоящия момент средствата, които се получават от наеми, не са достатъчни за поддръжката на жилищния фонд. Забелязва се тенденция за ежегодно увеличение на сумата, необходима за ремонти и поддръжка.   

Необходимо е да се осигурят терени за жилищно строителство, върху които да се предоставят права на потенциални инвеститори срещу

определен брой жилища за Община Чепеларе.  Целесъобразно търсенето и използването на средства по оперативни програми.

Недостигът на общински жилища налага изработване и прилагане на ясни и строги критерии за настаняване и освобождаване, както и максимален срок за пребиваване в общинските жилища. Нужна е постоянна актуализация и контрол на имотното и семейно положение на подалите молби и на тези, които вече са настанени. При отдаването под наем на общинските жилища трябва да се спазва принципа - настаняват се семейства, а не домакинства. 

Анализирайки състоянието на този вид общинска собственост, се открояват следните

Слаби страни и рискове:
· недостиг на общински жилища за осъществяване на социални функции; 

· наличния общински жилищен фонд е остарял;
· нарастване на необходимите средства за основен ремонт и опазване на собствеността;

· значителна разлика между наемните цени на свободния пазар и тези на общинските жилища;

· продължаващи наемни правоотношения и с лица, които вече не отговарят на условията за настаняване, съгласно чл.3 от Наредбата на Общински съвет – Чепеларе;

· риск от грешни решения за разпореждане. 

· недобросъвестно отношение на наемателите към общинските жилища; 

· трудности при прекратяване на наемните правоотношения и освобождаване на общинските жилища.
Плюсове и възможности:

· възможност за актуализация на наемната цена, на база социално приемливо процентно съотношение спрямо наемите на свободния пазар;

· възможност за изграждането на нови жилища със средства привлечени от еврофондовете. 

· строителство на нови общински жилищни сгради или учредяване право на строеж срещу определен процент от изградените готови обекти;
Направеният анализ предполага реализирането на следните

Политики и задачи:
· приемане на методиката за актуализация на наемната цена в съотношение с наемните цени на свободния пазар и доходите на семейството;

· при необходимост да се извършват продажби на жилища;

· предприемане на действия за прекратяване на съсобствеността чрез продажба на частта на общината или изкупуване частта на съсобствениците;

· проучване на възможностите за изграждане на нов жилищен фонд с привлечени средства от еврофондовете.

4. ЗЕМЕДЕЛСКИ ЗЕМИ

Със Закона за собствеността и ползването на земеделските земи, на общината се възстанови право на собственост върху земеделски земи във всички землища на територията й. Земята е възстановена разпокъсано, в голям брой маломерни имоти. Обработваемите земи спрямо общо възстановената земя е малък, като дълго време същата не е обработвана и използвана по предназначение. 

С приемането на Общата селскостопанска политика на Европейския съюз се създаде възможност за земеделските производители да кандидатстват по Схемата за единно плащане на площ и да получат финансово подпомагане за развитието на земеделието и конкурентоспособността на земеделските стопани, с което се повиши интереса за ползването на земя от общинския поземлен фонд, главно пасища и мери.  

В зависимост от начина на трайно ползване, управлението на земеделските земи от общинския поземлен фонд е чрез отдаване под наем. 

Земеделските земи от остатъчния поземлен фонд до сега се отдаваха под наем за срок от една стопанска година, но вече няма пречки същият да се отдава под наем и дългосрочно. 

Бъдещата политика на общината следва да е в посока за дългосрочното отдаване под наем и аренда на земеделските земи. Това ще даде сигурност на земеделските производители и ще доведе до поддържането им в добро екологично и земеделско състояние.

Съгласно Закона за собствеността и ползването на земеделските земи, мерите и пасищата се предоставят ежегодно на земеделски стопани или техни сдружения за отглеждане на пашуващи селскостопански животни и поддържането им в добро земеделско и екологично състояние.

	№

по

ред
	ЗЕМЛИЩЕ
	БРОЙ ИМОТИ СТОПАНИСВАНИ ПО ЧЛ. 19 ОТ

ЗСПЗЗ
	БРОЙ ЗЕМЕДЕЛСКИ ЗЕМИ СЪС СЪСТАВЕНИ АКТОВЕ ЗА ОБЩИНСКА СОБСТВЕНОСТ

	1.
	Гр.Чепеларе
	914
	10

	2.
	С. Малево
	1020
	17

	3.
	С. Хвойна
	515
	2

	4.
	С. Орехово
	1011
	1

	5.
	С. Павелско
	1143
	1

	6.
	С. Проглед
	143
	-

	7.
	С. Богутево
	478
	1

	8.
	С. Забърдо
	547
	70

	9.
	С. Зорница
	186
	-

	
	Общо:
	5957
	103


Земеделската земя, попадаща под разпоредбите на чл.19 от ЗСППЗЗ, останала след възстановяването на правата на собствениците се стопанисва и управлява от Общината. 

Анализирайки състоянието на този вид общинска собственост, се открояват следните

Слаби страни и рискове: 

· не е приключил процес на индентификация и актуване на общинските имоти;  

· идентифицирането на всеки имот, е труден,бавен и изисква ангажиране на институции извън структурата на общинската администрация, както и финансов ресурс;
· недостатъчен потенциал за управление и контрол;
· малки приходи от наеми;
· голям брой маломерни имоти, разпокъсана собственост;
· част от имоти подлежащи на промяна предназначение (от земеделски земи в горски фонд);
· законови и други ограничения при разпореждане с част от земеделските земи(пасища, мери, земи по чл. 19 от ЗСПЗЗ);
· необходимост от рекултивация според начина на трайно ползване.  

· трудности при прекратяване на арендните договори при неизпълнение на задълженията на арендаторите; 

·  липса на интерес за ползване на общинските земи разположени в отдалечени масиви и с малка площ.
Плюсове и възможности:

· възможност за субсидиране на селскостопанското производство от Европейски програми, което увеличава възможността за реализиране на приходи;

· актуване на нови имоти; 
· чрез отдаване под наем или аренда на общинските земи могат да се формират собствени приходи; 

· използване на обработваемите земи и усвояване на продължително неизползваните общински земи.
· възможност за промяна на предназначението на земеделски земи, разположени в близост до населените места и индустриалните зони. 
Направеният анализ предполага реализирането на следните

Политики и задачи:

· да се подготви, обезпечи и реализира програма за пълна индентификация на собствеността на земите;

· да се извърши преглед на поземлените имоти и промяна на предназначението на тези от тях, които имат инвестиционен потенциал;
5. ГОРСКИ ФОНД

Горите собственост на Община Чепеларе възлизат на обща площ – 19958.106 дка. и попадат в Родопския масив, където преобладават смесените гори /иглолистни и широколистни/. Този вид собственост се стопанисва и управлява, съгласно изискванията на Закона за горите и наредбите свързани с горите и горските територии.

С оглед екологично съобразното и икономически изгодното за общината стопанисване на общинските гори, се изготвят годишни планове за работа, с които се правят разчети за приходите и разходите според предвиденото по лесоустройствените проекти (ЛУП) в отделните горски стопанства ползване.

СПИСЪК НА ГОРОВЛАДЕЛСКИТЕ КООПЕРАЦИИ И ДРУЖЕСТВА

В КОИТО ОБЩИНА ЧЕПЕЛАРЕ ИМА УЧАСТИЕ

	№ по

ред
	ГОРОВЛАДЕЛСКИ КООПЕРАЦИИ И ДРУЖЕСТВА
	ПЛОЩ

/ДКА/

	1.
	ГПК”ГОРА” – гр.Чепеларе
	661.767

	2.
	ГПК”БОГАТЕВО” – с. Богутево
	753.500

	3.
	ГПК”ХАДЖИИЦА” гр. Чепеларе
	108.110

	4.
	ГПК”КРИВИЯ БОРУН” – с. Хвойна
	671.000

	5. 
	ГПК”СВЕТИ ИЛИЯ” – с. Проглед
	 50.000

	6.
	ГПК”ЗОРНИЦА” – с.Зорница
	803.600

	7.
	ДРУЖЕСТВО”АЙДАРИЦА-МАНДРИТЕ” – с. Забърдо
	1165.800

	8.
	ГОРОВЛАДЕЛСКО СДРУЖЕНИЕ”ОРЕХОВСКИ ГОРИ
	2600.000

	    9.
	СДРУЖЕНИЕ”ГОЛИНА-БУКОВО” – с.Малево
	  307.000

	
	ОБЩО:
	     7120.777


Общинските гори в реални граници са в размер на около 12 837.329 дка.

Анализирайки състоянието на този вид общинска собственост, се открояват следните
Слаби страни и рискове:
· незадоволителна активност по търсенето, доказването и възстановяването на нови гори;

· неоползотворени до край възможности от взаимодействието и съвместното ползване на общински гори с горовладелските кооперации /общинските гори възстановени в ревирите на кооперациите/;

· риск от грешни решения за разпореждане;

· риск от злоупотреба със собствеността чрез бракониерско изсичане;

· риск от щети от болести и природни бедствия.

Плюсове и възможности:

· възможност за оптимизиране на взаимоотношенията и взаимодействието с държавните горски стопанства;

· възможност за увеличаване на приходите от горския фонд;

· увеличаване на горския фонд чрез залесяване на необработваеми земеделски земи;

· осигуряване на средства от еврофондовете и други финансови инструменти за развитие и обогатяване на горския фонд.

Направеният анализ предполага реализирането на следните

Политики и задачи:
· оптимизиране взаимоотношенията и взаимодействието с държавните горски стопанства;

· повишаване активността по търсенето, доказването и възстановяването на нови общински гори;

· активизиране на дейностите по разпореждане с общински гори;

· реализиране на замени с цел ефективно управление и защита на обществения интерес;

· ежегодно актуализиране размера на тарифните такси;

V. СТРАТЕГИЧЕСКА ЦЕЛ, ПРИОРИТЕТИ И МЕРКИ ЗА ИЗПЪЛНЕНИЕТО ИМ ПРИ УПРАВЛЕНИЕТО НА ОБЩИНСКА СОБСТВЕНОСТ

СТРАТЕГИЧЕСКА ЦЕЛ: Управлението и разпореждането с общинска собственост – законосъобразно и целесъобразно, в интерес на населението на общината, с грижата на добър стопанин.

ПРИОРИТЕТ № 1: Ефективно и ефикасно управление на общинската собственост.

Мерки по изпълнение на Приоритет № 1:

1. Продължаване процеса по издирване, доказване и придобиване на общинска собственост.

2. Оптимизиране процеса по идентификация и актуване на общинската собственост.

3. Разработване и прилагане на методика за изследване и доказване потенциала на всеки общински имот, подлежащ на отдаване под наем или на разпореждане.

4. Подобряване на плановостта в управлението на общинската собственост на основата на годишните програми за разпореждане.

5. Активизиране контрола по изпълнение на сключените договори за разпореждане с общинско имущество (отдаване под наем и продажба).

6. Повишаване доходността от разпореждането с общинска собственост и увеличаване на дяла на заделяните средства за придобиването на нова такава.

7. Подобряване административния капацитет по управлението на общинската собственост.

8. Подобряване координацията и взаимодействието с органите, имащи отношение по управлението на общинска собственост.

9. Кандидатстване на Община Чепеларе по програми и проекти за развитие и обогатяване на общинската собственост.

ПРИОРИТЕТ № 2: Усъвършенстване принципа на прозрачност и отчетност при управлението на общинска собственост.

Мерки по изпълнение на Приоритет № 2:
1. Провеждане на открити процедури при продажба, отдаване под наем или замяна на общинска собственост.

2. Периодична отчетност пред обществеността на резултатите от управлението на общинската собственост.

3. Осигуряване на обществен достъп до документацията по управление на общинската собственост.

ПРИОРИТЕТ № 3: Изучаване, усвояване и прилагане на добри практики при управлението на общинската собственост.

Мерки по изпълнение на приоритет № 3:
1. Изготвяне на главен регистър на общинската собственост, обработен в електронен вид и обявен в сайта на общината.

2. Създаване публичен регистър на разпоредителните сделки с общинско имущество.

3. Изграждане на смесена комисия по общинска собственост за произнасяне относно законосъобразността, целесъобразността и наличието на интерес за общината от конкретно разпореждане.

4. Провеждане на изнесени процедури за разпореждане с общинска собственост по местонахождение на обекта – по кметства или кметски наместничества.

5. Актуализиране на образците на документи и бланки, предоставяни на заявителите на услуги, с оглед по-голяма яснота и прецизност, както и за пълнота на административните преписки по управление на общинската собственост.

ПРИОРИТЕТ № 4: Придобиване на нови имоти за увеличаване възможностите за по-пълно задоволяване на възникнали бизнес-инициативи и обществени потребности.

Мерки по изпълнение на Приоритет № 4:

1. Усъвършенстване на работата по прилагане на способите за придобиване на общинска собственост, регламентирани в Закона за общинската собственост и Наредба за реда за придобиване, управление и разпореждане с общинско имущество.

2. Прехвърляне на собственост в полза на общината на имоти, които вече не са нужни на държавата.

3. Продължаване на процедурите по допълнително възстановяване и придобиване на земеделски земи и гори по Закона за собствеността и ползването на земеделските земи и Закона за горите.

Осигуряване на финансови средства за реализиране на стратегията

Финансовите средства, необходими за изпълнение на приоритетите и дейностите по управлението на общинската собственост се формират и приемат ежегодно с разработването на Годишните програми за управление на общинската собственост и бюджета на Община Чепеларе.

За постигане на максимална ефективност и ефикасност на процесите по придобиване, управление и разпореждане с общинска собственост в Община Чепеларе, следва да бъде създаден механизъм за координиране и планиране на дейностите и разпределението на собствените финансови средства. 

Възможност за осигуряване на финансови средства за управлението на собствеността на Община Чепеларе следва да се търсят и чрез разработване и изпълнение на проекти по Оперативните програми.

VІ. ЗАКЛЮЧЕНИЕ

Настоящата стратегия обхваща периода 2012 – 2015 година. Тя се приема на основание на чл. 8, ал. 8 от Закона за общинската собственост. По своята същност тя е отворен документ и може да търпи изменения в целите си и приоритетите си. Стратегията е основа за приемане на годишна програма за управление и разпореждане с общинска собственост за съответната финансова година.

